**הכנה לעולם העבודה בכלא ומדדי שילוב בחברה לאחר השחרור**

**אפרת שהם, נועם חביב, באדי חסייסי ודויד וייסבורד**

אחד האתגרים המרכזיים להשתלבות אסירים משוחררים מחדש בקהילה הינו השתלבות בשוק העבודה. שילוב בעבודה לגיטימית מאפשר לאסירים המשוחררים להתפרנס בכבוד, מעצים את תחושת הערך העצמי של האסירים המשוחררים, מקנה להם רשת חברתית חיובית, תחושת שייכות לקהילה, שגרת חיים נורמטיבית ואף משמש כמנגנון פיקוח בלתי פורמאלי על התנהגותם. בניסיון להגביר את סיכוייהם של אסירים משוחררים להתקבל למקום עבודה ולהתפרנס באופן לגיטימי לאחר השחרור מהכלא, בתי כלא במדינות מערביות רבות מפעילים תכניות הכשרה מקצועית מסוגים שונים. עד כה, הספרות המחקרית בחנה את יעילותן של תכניות הכשרה שונות באמצעות השוואה של שיעורי מועדות בין קבוצת טיפול וביקורת. עם זאת, מעט מאוד מחקרים בחנו את יעילותן של תכניות ההכשרה על מדדים נוספים, כגון דוגמת מאפייני השילוב בתעסוקה לאחר השחרור, המהווים מדד תוצאה ישיר של תכניות אלו. מחקר זה מתמקד בבחינת יעילותה של תכנית הכשרה ייחודית אשר מכינה את האסירים לעולם העבודה ובין היתר מעבירה תכנים הנוגעים לניהול ניהול עסק קטן, ניהול תקציב אישי, ניהול תקציב עסקי והכנה לעולם העבודה (כתיבת קורות חיים והצגת העצמי בראיון עבודה). על מנת להתאים קבוצת השוואה לאסירים שהשתתפו בתכנית זו (N=758) נעשה שימוש בשיטת ההתאמה" השוואת ציוני היתכנות" (Propensity Score Matching). כחלק מהמחקר נבחנו ראשית שיעורי המועדות של האסירים עד חמש שנים לאחר השחרור ובשלב השני נבחנו מדדים נוספים וביניהם שכר שנתי ממוצע, מספר חודשי עבודה, שיעור הפניות לרווחה ושיעורי תמותה לאחר השחרור. אף על פי שנמצאה הצלחה מוגבלת בלבד בהפחתת שיעורי המועדות של אסירים שהשתתפו בתכנית, נראה כי ממוצע השכר, ממוצע חודשי העבודה השנתיים ושיעור הפניות לרווחה היו גבוהים במובהק בהשוואה לקבוצת הביקורת. ממצאים אלו מעלים את החשיבות והצורך בבחינת תכניות שיקום אסירים בהיבטים נוספים מעבר לרצידיביזם בהתוויית מדיניות טיפול בכלל ובשיקולי עלות ותועלת חברתיים ואישיים בפרט.